Mu dya kasatu 17, Mweshi wa 1
Takubadi sunga ngumune besambanga kîna Yunda.
Kukutwa kwa kupusha malongyesha a mu Bible mu ludimi lwabene, nkulombeene kutuula kipwano kyetu na Yehowa mu masaku. Pabalukiile Neemiya ku Yeelusaleme, basangeene’shi bangi bana tababadi abauku kwakula kina Ebelu nya. Bu bibadi bano bana tabapusha Eyi dy’Efile Mukulu, kipwano kyabo na Yehowa kibadi kibofule. (Ne. 8:2, 8) Bamo ba nambutwile beena Kidishitu bakwete kufuba mu tukongye twabakula ludimi lwenyi mbamone’shi kipwano kya bana baabo na Yehowa kibabofula. Bwakinyi? Mwanda nsaa yatubadika myanda mu ludimi lwabene, ta ngilombeene nkukuma kwishimba bu nsaa yweyibadika mu ludimi lwenu lwa butandwa nya. Na dingi, pa mwanda wa kukutwa kuuka bya kwakula ludimi lwenyi, twi balombeene kukooka na kumona bisangilo bu abitukalakasha. Ngi bwakinyi nsaa yatudi na lukalo lwa kukwasha mu kakongye ka ludimi lwenyi, abitungu tulame kipwano kyetu na Yehowa bibukobo.
Mu dya kananka 18, Mweshi wa 1
Lukumiino nyi . . . kuleshiibwa kwa patooka biabia bishabimwekwa.
Bantu boso ta be na lukumiino nya. (2 Tes. 3:2) Anka Yehowa apeyaa bantu abamulangwila lukumiino. (Lom. 12:3; Nga. 5:22) Atutumbula Yehowa ngofu mwanda mmwitupe lukumiino! Yehowa balambwile Mwan’aye aadi mufule bwa’shi muntu ooso atuulu lukumiino mwi Yesu bamulekyele milwisho yaaye. Bino abipa bantu mushindo wa kwikala bakuuku ba Yehowa na kupeta muwa wa ikalaika. (Yo. 6:44, 65; Lom. 6:23) Yehowa mmwituleeshe kalolo kakata! Sunga twekala bankitshishi ba milwisho na be mu kitungo kya lufu, Yehowa mmumone’shi twi na ngobesha ya kukita myanda ibuwa. (Mis. 103:10) Mmwitukwashe bwatudya kupusha mukandu wibuwa wa Yesu na mulambu waye. Pabatubangile kwikala na lukumiino mwi Yesu na kumulonda, tubabangile kukulupila muwa wa ikalaika.
Mu dya katano 19, Mweshi wa 1
[Mpoolo baadi] mukankamikye bakwetu munda a kipindji kibula.
Mpoolo mutumiibwa baadi akula myanda ibuwa ya bakwabo misango ibungi. Baadi mukishe bipwa bibungi mu nyendo pamune na bamo ba kwabadi na bafikile mu kwibauka kalolo, anka tabaadi mufunde bilubilo byabo nya. Pamutwe pa byabya, baadi ebasaamuna. Bu kileshesho, Mpoolo bambile’shi Timote baadi “mwan’ande a kifulo sha-kishima mwi Mwanana” na’shi baadi mushinkamishe’shi Timote akalombasha nkalo ya bangi. (1 Kod. 4:17; Fid. 2:19, 20) Mpoolo balungwile beena Kidishitu ba mu Kodinda’shi Tite nyi “mwinaami na mukwashi ande kwanudi.” (2 Kod. 8:23) Kushii mpaka, Timote na Tite abaadi bakankamane nsaa ibabapushishe mayi abakwile Mpoolo pa mwanda wabo! Mpoolo na mukwabo Barnabase abakyebele kushimisha myuwa yabo bwa kukyeba kukankamika bakwabo. Bu kileshesho, booso bwabo abaadi abauku’shi bantu bebungi ba mu kibundji kya Listre abakyebe kwibayipaa. Anka babalukiile mwanka bwa kukankamika balongi bapya na kwibakwasha bwabadya kushala na lulamato kwi Yehowa. (Bik. 14:19-22) Pabaadi mu kibundji kya Efeso, kunyima kwa’bo kumutombokyela kwi kisaka kya bantu abaadi bamufiitshile munda, Mpoolo bashaleele mu kino kibundji bwa kukankamika balongi.
bem_Latn cjk_Latn bem_Latn kmb_Latn bem_Latn bem_Latn bem_Latn lua_Latn bem_Latn